লিফ কাটার অ্যান্ট বা পাতা কাটা পিঁপড়দের দক্ষতার কারণ শুধু তাদের সমপ্রকৃতি নয়। বস্তুত দঙ্গলের মধ্যে কিছু কিছু পিঁপড়ের প্রকৃতি ও কাজ আলাদা। এই বিষমজাতীয়তাও গোষ্ঠীর কল্যাণে আসে। বিহেভিওরাল সায়েন্টিস্টরা জীবজন্তুর আচার-ব্যবহার পর্যবেক্ষণ ও বিশ্লেষণ করে থাকেন। কনস্টানৎস বিশ্ববিদ্যালয়ের ড. ক্রিস্টফ ক্লাইনাইডাম সেই ধরনের একজন ব্যবহার বিজ্ঞানী। তিনি তথাকথিত লিফ কাটার অ্যান্টস বা পাতা কাটা পিঁপড়েদের নিয়ে পরীক্ষা নিরীক্ষা চালাচ্ছেন। ক্লাইনাইডাম দেখতে চান, এই পিঁপড়েরা কীভাবে তাদের পথ খুঁজে পায় – কেননা একটি পিঁপড়ের পক্ষে একা তা আদৌ সম্ভব নয়। তিনি বলেন, ‘‘পাতা কাটা পিঁপড়েরা দঙ্গলে বেঁচে থাকার একটা চরম দৃষ্টান্ত। ওদের একজনকে একা ঐ টেবিলটার ওপর ছেড়ে দিলে, পনেরো মিনিট পরেও সে ঠিক ওখানেই থাকবে। গোল হয়ে ঘুরবে, কিন্তু বুঝতেই পারবে না, তার কোথায় যাওয়া উচিত।’’ ফেরোমোন পিঁপড়েরা পরস্পরের সঙ্গে ফেরোমোনের মাধ্যমে কথা বলে বা যোগাযোগ রাখে। ফেরোমোন হল এক ধরনের রাসায়নিক পথনির্দেশক, যা খাবারের খোঁজে যাবার সময় পিঁপড়েরা সারা পথে ছড়িয়ে রাখে – যেমন ড. ক্লাইনাইডামের তৈরি কাঠামোটার উপর। ফেরোমোন খুব তাড়াতাড়ি উপে যায়। পিঁপড়েরা সবচেয়ে কাছের পথটা আন্দাজ করার জন্য ফেরোমোনের এই বৈশিষ্ট্যটা কাজে লাগায়। খাবারের দূরত্ব যতো বেশি, ফেরোমোনের গন্ধও ততো দুর্বল। তবুও পিঁপড়েরা সবচেয়ে কড়া গন্ধটাই অনুসরণ করে, যার ফলে সবচেয়ে কাছের পথটা আরো জোরদারভাবে দেখানো হয়। নিয়ম হলো: নাক বরাবর চলে যাও! মুক্ত প্রকৃতিতে পাতা কাটা পিঁপড়েরা এমন সব যাতায়াতের পথ তৈরি করে, যা বাসা থেকে ২০০ মিটার দূর পর্যন্ত চলে যায়।